
[sagatavots Rīgā, 24.09.2026.]
Laimdota Malle. Zvaigžņu putekļi
2026. gada 28. novembris – 2027. gada 21. februāris
Latvijas Nacionālā mākslas muzeja galvenā ēka / Kupola zāle (5. stāvā)

Jaņa Rozentāla laukums 1, Rīga

No 2026. gada 28. novembra līdz 2027. gada 21. februārim Latvijas Nacionālā mākslas muzeja galvenās ēkas Kupola zālē (Jaņa Rozentāla laukumā 1, Rīgā) būs skatāma mākslinieces Laimdotas Malles izstāde “Zvaigžņu putekļi”.
Izstāde aplūko dzīvību kā nepārtrauktu pārveidošanās procesu – nestabilu formu, kas rodas spriegumā starp potenciālu un sabrukumu. Tā veidota kā daudzdaļīga sistēma, kurā materiāli, ķermeņi un struktūras atrodas pastāvīgā transformācijā. Līdzās eksistē pārbagāta augšana un pakāpeniska sairšana, kontrole un ievainojamība, haoss un pašorganizācija.

Šajā vidē dzīvība parādās kā īslaicīga konfigurācija. Viela uz brīdi organizējas noteiktā formā, lai pēc tam atkal izšķīstu un pārkārtotos citā. Tas ir konstants pārmaiņu process, kurā organisms un vide savstarpēji pielāgojas, pretojas un maina viens otru. Dzīvību raksturo tās nenoteiktais potenciāls un vienlaikus iespēja to neīstenot. Darbi atklāj attīstību kā procesu, kurā radīšana un izzušana notiek vienlaikus, veidojot telpu, kurā esamība vienmēr paliek atvērta pārvērtībām.

Ekspozīcija sastāv no septiņām savstarpēji saistītām nodaļām: “Dārzs”, “Centrs”, “Laboratorija”, “Bailes–vara”, “Spēle”, “Neesamība” un “Sapņi”. Katra no tām ir veltīta citai šīs sistēmas izpausmei. “Dārzā” dzīvība aug, vairojas un sairst, iezīmējot ciklisku kustību no dīgšanas līdz izzušanai. “Centrs” atvēlēts sākuma un potenciāla idejai – noslēgtai formai, kas sevī glabā vēl nenodefinētu saturu. “Laboratorijas” nodaļā viela tiek sadalīta, klasificēta un pārveidota, atklājot kontrastu starp kontroli un materiāla uzvedību. “Bailes–vara” stāsta par aizsardzību un dominanci, savukārt “Spēle” organizē pētniecību caur stratēģiju, simetriju un mainīgām robežām. Nodaļa “Neesamība” izstādē ieguldīta kā aktīva izzušanas un sabrukuma iespēja, bet “Sapņi” pievēršas tam, kas vēl tikai varētu notikt – vēlmēm, idejām, atmiņu jaunatklājumiem un iespējamām nākotnēm, kas glabājas kā nerealizēts potenciāls.

Latvijas Nacionālā mākslas muzeja Kupola zālē šīs nodaļas savienojas vienotā, labirintam līdzīgā telpiskā sistēmā. Pārvietojoties tajā, skatītājs nonāk starp atšķirīgām lietu kārtībām un mērogiem: no šķietami dabīga augšanas procesa līdz laboratoriskai kontrolei, no blīvām materiālu uzkrāšanās vietām līdz tukšumam un gandrīz netveramām struktūrām.

Telpisko pieredzi papildina skaņa un gaisma, kas ekspozīcijā darbojas kā daļa no kopējās sistēmas. Skaņas ainava mainās līdz ar izstādes nodaļām, bet gaisma izceļ materiālu caurspīdīgumu, blīvumu un trauslumu, veidojot atšķirīgas vides vienotā telpā. “Zvaigžņu putekļi” tādējādi kļūst par ideju telpiskam pasaules modelim, kurā dzīvība nepārtraukti meklē jaunu formu, un katra pārvērtība sevī glabā nākamās iespējamību.

Izstāde tapusi sadarbībā ar Elzu Sīli, Alekseju Beļecki un Sarmu Gabrēnu.

Par mākslinieci

Laimdota Malle ir vizuālā māksliniece, kura strādā ar vasku, keramikas ģipsi un citiem puscaurspīdīgiem materiāliem. Veidojot telpiskus nospiedumus, viņa pēta dzīvību kā nepārtrauktu transformācijas procesu, kurā augšana un sairšana, ievainojamība un noturība, cilvēks un citas dzīvības formas pastāv viena kopīga cikla izpausmēs. Viņas instalācijas aicina uztvert matēriju kā nepārtrauktu domāšanas un pārvērtību procesu.

Laimdota Malle ieguvusi maģistra grādu vizuālajā mākslā Latvijas Mākslas akadēmijā un pabeigusi tēlotājmākslas maģistra programmu Mančestras Metropolitēna universitātē (Lielbritānija). 2026. gadā nominēta Latvijas Mākslas gada balvai 2025 kategorijā “Gada mākslinieks”. Viņas darbi nominēti arī Purvīša balvai (2023) un balvai “Kilograms kultūras” (2022, 2025). Nozīmīgākās personālizstādes ir “OOZE” galerijā “Pragovka” (Prāga) un Vagonu zālē (Rīga), “Biedē mani, mierini mani, biedē mani” RSU Anatomijas muzejā, “Es iekodos stikla lagūnas ādā” Rīgas Laikmetīgās mākslas telpā un “Like a Jellyfish in the Sun” Savvaļā.

Izstādes kuratore:

Laimdota Malle, māksliniece
Sadarbībā ar:

Elza Sīle, Aleksejs Beļeckis, Sarma Gabrēna
Izstādes koordinatore:

Arta Vārpa, Laikmetīgās mākslas muzeja nodaļas vadītāja / Latvijas Nacionālais mākslas muzejs

T: (+371) 67 716 148, E: Arta.Varpa@lnmm.gov.lv
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs 
YOUTUBE: MĀKSLAS MUZEJI / LNMMvideos
#lnmm

#MansMuzejs

DARBA LAIKS:

Otrdienās, trešdienās, ceturtdienās 10.00–18.00, kase 10.00–17.30

Piektdienās 10.00–20.00, kase 10.00–19.30

Sestdienās, svētdienās 10.00–17.00, kase 10.00–16.30

Pirmdienās slēgts

Muzejs ir slēgts oficiālajās svētku dienās: 1. janvārī, Lielajā Piektdienā, Lieldienās, Līgo un Jāņu dienās (23.–24. jūnijā), Ziemassvētkos (25.–26. decembrī), 31. decembrī.
BIĻEŠU CENAS:
NB! (ar šo biļeti ir iespējams apskatīt arī pastāvīgo ekspozīciju)

Pieaugušie:
7,00 EUR

Skolēni, studenti, pensionāri:
3,50 EUR

Ģimenes biļete (1–2 pieaugušie ar 1–4 bērniem vai viena daudzbērnu ģimene): 12,00–20,00 EUR

Gada biļetes īpašniekiem izstādes apskate bez maksas.

Apmeklētājiem grupā virs 10 personām (neieskaitot grupas vadītāju – pedagogu vai gidu), piemēro 20% atlaidi. Grupas vadītājam ieeja bez maksas.

Bezmaksas ieeja (uzrādot atbilstošu dokumentu): pirmsskolas vecuma bērniem; bāreņiem un bez vecāku gādības palikušiem bērniem; dienas aprūpes centra, krīzes centra un speciālo izglītības iestāžu audzēkņiem; bērniem, kas ievietoti sociālās rehabilitācijas centrā, un tos pavadošajām personām (viens pedagogs vai viena persona uz 10 bērniem vai audzēkņiem); personām līdz 18 gadu vecumam ar invaliditāti; personām ar I un II invaliditātes grupu; vienai personai, kas pavada personu līdz 18 gadu vecumam ar invaliditāti vai personu ar I invaliditātes grupu; surdotulkam, kas pavada personu ar I, II un III invaliditātes grupu; Latvijas mākslas skolu un mākslas profesionālās vidējās izglītības iestāžu izglītojamiem; Latvijas Mākslas akadēmijas pilna un nepilna laika studentiem; profesionālās vidējās izglītības iestāžu izglītojamiem vai augstskolu studentiem, kas apgūst vai studē vizuālo un lietišķo mākslu, dizainu, kultūras vēsturi, muzeoloģiju, kultūras mantojumu, arhitektūru, restaurāciju, izglītības vai studiju procesa ietvaros; Latvijas Mākslinieku savienības biedriem; Latvijas muzeju darbiniekiem; Starptautiskās muzeju padomes (ICOM) biedriem; Starptautiskās pieminekļu un ievērojamu vietu padomes (ICOMOS) biedriem; LNMM “Drauga kartes” īpašniekiem; muzeja programmu “Brīvprātīgo programma” un “Jauniešu klubs” dalībniekiem; plašsaziņas līdzekļu pārstāvjiem, kas atspoguļo norises muzejā; grupu (ne mazāk par 10 apmeklētājiem) vadītājam (gidam) vai pedagogam; Ukrainas civiliedzīvotājiem; muzeja rīkoto pasākumu apmeklētājiem ikgadējās starptautiskās akcijas “Eiropas Muzeju nakts” un Mūsdienu kultūras foruma “Baltā nakts” laikā, visiem apmeklētājiem pastāvīgās ekspozīcijas apskate katra mēneša pēdējā svētdienā un Starptautiskajā muzeju dienā – 18. maijā.

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)

